stanford-oval/wikipedia huggingface dataset:
Arktinen yliopisto

Arktinen yliopisto on vuonna 2001 perustettu arktisten maiden välinen yhteistyöverkosto, johon kuului vuoden 2011 kesällä 138 yliopistoa, ammattikorkeakoulua tai muuta koulutusta antavaa organisaatiota. Verkosto toimii kahdeksassa arktisessa maassa, joita ovat Kanada, Venäjä, Yhdysvallat, Ruotsi, Norja, Suomi, Tanska/Grönlanti ja Islanti, mutta liitännäisjäseniä on myös arktisen alueen ulkopuolelta, kuten Japanista. Arktinen yliopisto on merkittävä arktisen alueen kouluttaja ja toimija.
Arktinen yliopisto perustettiin Arktisen neuvoston aloitteesta, ja sillä on pysyvä läsnäolo-oikeus kaikissa neuvoston kokouksissa. Arktisen yliopiston ensimmäinen neuvoston kokous pidettiin Rovaniemellä kesäkuussa 2001. Yliopistoon kuului 30 korkeakoulua, kun se perustettiin, ja vuonna 2011 siihen kuului 138 yliopistoa, ammattikorkeakoulua ja tutkimuslaitosta. Yliopiston tarkoituksena on muun muassa tarjota koulutusta sekä tutkija-, opiskelija- ja opettajavaihtoa ja tarkempaa tietoa ilmastonmuutoksen vaikutuksista pohjoisilla alueilla. Arktiseen yliopistoon kuuluvat korkeakoulut ovat kehittäneet yhdessä muun muassa arktisen lääketieteen koulutusta, ja tulevaisuudessa koulutustarjontaan tulee esimerkiksi arktiseen matkailuun ja oikeustieteisiin erikoistuneita tutkintoja. Lapin yliopisto vastaa Arktisen yliopiston hallinnollisesta johtamisesta ja koordinaatiosta.
Aiheesta muualla

Kotisivut University of the Arctic. (englanniksi) (venäjäksi)
Anne Shelton

Anne Shelton esitellään kuningatar Elisabetille vuonna 1953.
Anne Shelton, OBE (10. lokakuuta 1923 Dulwich, Lontoo – 31. heinäkuuta 1994 Herstmonceux, Englanti), syntyjään Patricia Jacqueline Sibley, oli suosittu englantilainen laulaja.
Nimi Anne Shelton on sama kuin Kuningatar Anna Boleynin tädillä.
Ura

Anne Shelton kuului niihin laulajiin, jotka tulivat tunnetuiksi BBC:n sodanaikaisissa lähetyksissä sotilaiden moraalin kohottajana.
"Lay Down Yoyr Arms" saavutti myyntilistan ykköstilan vuonna 1956.
Kappale "Sailor" vuonna 1961 nousi myös Britannian singlelistan kymmenen myydyimmän joukkoon.
Samana vuonna hän osallistui kappaleella "Lay Down Your Arms" BBC:n television laulukilpailuun A Song for Europe ja sijoittui neljänneksi.
Vuonna 1963 "My Continental Love" oli Eurovision laulukilpailujen esikarsinnassa ja sijoittui neljänneksi.
Anne Shelton on tulkinnut levylle myös tunnetun balladin "Greensleeves".
Hän on laulanut myös elokuvissa, muun muassa Miss London Ltd. vuonna 1943.
Vuonna 1990 Anne Sheltonille myönnettiin Brittiläisen imperiumin upseerin arvonimi ansioistaan.
Aiheesta muualla

Anne Shelton IMDb-databasessa
Virallinen Anne Shelton -sivusto
Arktinen hysteria (romaani)

Arktinen hysteria on Marko Tapion kaksiosainen romaani. Se koostuu  teoksista Vuoden 1939 ensilumi (1967) ja sota-aiheisesta Sano todella rakastatko minua (1968). Tapio suunnitteli teossarjan neliosaiseksi, mutta siitä ehti ilmestyä vain kaksi ennen hänen kuolemaansa.
Kirjallisuutta

Timo Hännikäinen: Hysterian maa. Marko Tapio ja Arktinen hysteria.  Turku:  Savukeidas, 2013.  ISBN 978-952-268-062-4.
Amanda Nunes

| Amanda Nunes |
| --- | --- |

Henkilötiedot
Syntynyt: 30. toukokuuta 1988 (ikä 36) Salvador, Brasilia
Kansalaisuus:   Brasilia
Vapaaottelija
Lempinimi:  Lioness
Aktiivisena:  2008–
Pituus:  173 cm
Paino:  61 kg
Painoluokka:  kääpiösarja (2011–) höyhensarja (2008–2011, 2018–)
Kätisyys:  oikea
Taistelutyyli:  brasilialainen jujutsu, judo, nyrkkeily
Seura:  American Top Team AMA Fight Club MMA Masters
Tilastot
Ottelut:  27
Voitot:  22
– tyrmäyksellä:  13
– luovutuksella:  4
– päätöksellä:  5
Tappiot:  5
– tyrmäyksellä:  2
– luovutuksella:  2
– päätöksellä:  1
Amanda Lourenço Nunes (s. 30. toukokuuta 1988 Salvador) on brasilialainen vapaaottelija. Hän on ollut joulukuusta 2018 lähtien UFC:n höyhensarjan mestari ja heinäkuusta 2022 lähtien kääpiösarjan mestari. Sitä ennen Nunes oli kääpiösarjan mestari vuosina 2016–2021. Hänestä tuli 29. joulukuuta 2018 UFC:n historian ensimmäinen naisottelija, joka on voittanut kahden eri painoluokan mestaruudet.
Vapaaottelu

Nunes aloitti vapaaottelu-uransa kotimaassaan Brasiliassa, jossa hän ottelu ensi kerran 8. maaliskuuta 2008. Nunes hävisi Ana Maria Índialle luovutuksella 35 sekunnissa. Hän otteli toisen ottelunsa saman vuoden toukokuussa, jonka Nunes voitti Paty Barbosaa vastaan 11 sekunnissa teknisellä tyrmäyksellä, kulmamiesten luovuttaessa ottelun. 2009 Nunes otteli kolmesti ja voitti kaikki ottelunsa teknisellä tyrmäyksellä. 2010 Nunes otteli vielä yhden ottelun ennen siirtymistään Yhdysvaltoihin. Hän kohtasi Ediane Gomesin Bitetti Combatissa helmikuussa, jolloin Nunes voitti kamppailunsa teknisellä tyrmäyksellä toisessa erässä.
Vapaaottelu > Strikeforce

Nunes otteli ensimmäisen kerran Yhdysvalloissa tammikuussa 2011, jolloin hän kohtasi Julia Buddin Strikeforcessa. Nunes voitti avausottelunsa 14 sekunnissa tyrmäyksellä. Syyskuussa hän kohtasi Alexis Davisin, joka oli Raging Wolf -organisaation mestari. Nunes hävisi kamppailun toisen erän lopussa teknisellä tyrmäyksellä, kun Davis onnistui viemään hänet mattoon ja lyönnein sai Nunesin luovuttamaan.
Nunesin oli määrä otella Cat Zinganoa vastaan syyskuussa 2012, mutta koko tapahtuma peruttiin, kun illan pääottelussa mestaruuttaan puolustanut Gilbert Melendez loukkaantui ennen kamppailua.
Vapaaottelu > Invicta FC

Nunes siirtyi pian täysin naisille omistettuun vapaaotteluorganisaatioon Invictaan, jossa hän kohtasi vielä vapaaottelussa kokemattoman Raquel Pa'aluhin. Heinäkuussa 2012 käyty kamppailu päättyi Nunesin voittoon takakuristuksella ensimmäisessä erässä.
Tammikuussa 2013 Nunes kohtasi yhtä kokeneen Sarah D'Alelion, jolle hän hävisi tuomariäänin (30–26, 30–26, 30–26). Nunes sai ottelun aikana miinus pisteitä laittomasta potkusta.
Vapaaottelu > UFC (2013–)

Nunes siirtyi seuraavaksi UFC:hen, jossa hän otteli ensimmäisen kerran 3. elokuuta 2013 Sheila Gaffia vastaan kääpiösarjassa, UFC 163 -tapahtumassa Brasiliassa. Kamppailu päättyi ensimmäisessä erässä Nunesin voittoon teknisellä tyrmäyksellä lyönnein ja kyynärpääosumin. Marraskuussa hän kohtasi entisen potkunyrkkeilyn mestarin Germaine de Randamien UFC: Fight for the Troops 3 -tapahtumassa. Edellisen ottelun tapaan Nunes voitti kamppailun teknisellä tyrmäyksellä ensimmäisessä erässä.
2014 Nunes otteli yhden ottelun verran, joka käytiin syyskuussa UFC 178 -tapahtumassa, jossa hän pääsi ottelemaan samalla ensimmäistä kertaa pääkortilla. Nunes kohtasi voittamattoman Cat Zinganon, joka oli UFC:ssä voittanut kaksi ensimmäistä otteluaan Raquel Penningtonia ja entistä Strikeforcen mestaria Miesha Tatea vastaan. Nunes koki saman kohtalon ja hävisi kamppailunsa kolmannessa ja viimeisessä erässä teknisellä tyrmäyksellä.
2015 Nunes kohtasi ensimmäiseksi Shayna Baszlerin kotimaassaan Brasiliassa UFC Fight Night: Maia vs. LaFlare -tapahtumassa. Hän voitti maaliskuussa käydyn kamppailun teknisellä tyrmäyksellä potkaistuaan vastustajaansa jalkaan useaan kertaa, joka pakotti Baszlerin luovuttamaan. Elokuussa Nunes sai vastaansa Sara McMannin, joka oli vuotta aiemmin otellut naisten kääpiösarjan mestaruudesta. Nunes voitti kamppailun takakuristuksella ensimmäisessä erässä ja ansaitsi voiton myötä illan suoritus bonuksen.
2016 Nunes otteli entistä moninkertaista thainyrkkeilyn mestaria Valentina Ševtšenkoa vastaan UFC 196 -tapahtumassa. Kamppailu käytiin maaliskuussa Las Vegasissa, jossa Nunes voitti kamppailun tuomariäänin (29–28, 29–27, 29–27).
Vapaaottelu > UFC (2013–) > Kääpiösarjan mestaruus

Voiton jälkeen Nunes pääsi ottelemaan naisten kääpiösarjan mestaruudesta Miesha Tatea vastaan 9. heinäkuuta 2016. Tate oli aiemmin maaliskuussa voittanut mestaruuden Holly Holmilta ja puolusti nyt ensimmäistä kertaa mestaruuttaan. Kamppailu käytiin UFC 200 -tapahtumassa, jossa Nunesin ja Taten välinen kamppailu oli illan pääottelu. Nunes voitti mestaruuden takakuristuksella ensimmäisessä erässä ja ansaitsi samalla illan suoritus bonuksen.
Nunes puolusti ensimmäisen kerran mestaruuttaan 30. joulukuuta 2016 Ronda Rouseyta vastaan, joka oli pitänyt vuoden taukoa menetettyään mestaruuden marraskuussa 2015. Kamppailu käytiin UFC 207 -tapahtumassa, joka oli samalla toinen kerta peräkkäin, kun Nunes on ollut UFC-tapahtuman pääottelussa. Nunes onnistui puolustamaan mestaruuttaan teknisellä tyrmäyksellä 48 sekunnissa, kun Rousey ei kyennyt enää seisaallaan puolustautumaan Nunesin lyönneiltä. Nunes palkittiin myös kolmannen kerran urallaan illan suoritus bonuksella.
Nunes puolusti toisen kerran mestaruuttaan 9. syyskuuta 2017 Valentina Ševtšenkoa vastaan, jonka hän oli voittanut aiemmin tuomariäänin 2016. Ottelu käytiin Kanadassa, UFC 215 -tapahtumassa, jossa se oli myös illan pääottelu. Nunes onnistui puolustamaan mestaruuttaan hajaäänin (47–48, 48–47, 48–47).
Nunesin kolmas kerta puolustaessaan kääpiösarjan mestaruutta tapahtui 12. toukokuuta 2018 Raquel Penningtonia vastaan. Nunes oli jo voittanut pahimmat haastajansa ja Pennington oli voittanut neljä ottelua peräkkäin, joista viimeisin oli Miesha Tatea vastaan. UFC 224 -tapahtumassa käyty kamppailu oli neljäs peräkkäinen pääottelu Nunesille. Se käytiin samalla myös Brasiliassa, jossa Nunes puolusti onnistuneesti mestaruuttaan teknisellä tyrmäyksellä ottelun viidennessä ja viimeisessä erässä lyönnein.
Vapaaottelu > UFC (2013–) > Kahden sarjan mestari

Nunes sai tilaisuuden otella seuraavaksi naisten höyhensarjan mestaruudesta, kun hallitseva mestari Cris Cyborg etsi uutta haastajaa. Cyborg oli puolustanut UFC mestaruuttaan kahdesti ja ei ollut hävinnyt otteluakaan 13 vuoteen. Kamppailu käytiin 29. joulukuuta 2018 UFC 232 -tapahtumassa illan toisena pääotteluna. Nunes voitti kamppailun tyrmäyksellä 51 sekunnissa ja teki samalla historiaa olemalla ensimmäinen nainen UFC:n historiassa, joka on voittanut kahden eri painoluokan mestaruudet ja pitänyt niitä samanaikaisesti hallussaan. Nunes palkittiin myös tyrmäyksestä illan suoritus bonuksella, joka oli hänen uran neljäs.
Höyhensarjan mestaruuden jälkeen Nunes ilmoitettiin puolustavan kääpiösarjan mestaruuttaan Holly Holmia vastaan 6. heinäkuuta 2019. Nunes voitti ottelun ensimmäisen erän tyrmäysvoitolla. Joulukuussa 2019 hän voitti UFC 245 -tapahtumassa Germaine de Randamien kääpiösarjan mestaruusottelussa. Nunes voitti ottelun yksimielisellä päätöksellä. Nunes puolusti ensimmäisen kerran höyhensarjan mestaruuttaan kesäkuussa 2020 UFC 250:ssa Felicia Spenceriä vastaan. Nunes voitti ottelun yksimielisellä päätöksellä. Hän puolusti menestyksekkäästi höyhensarjan mestaruuttaan Megan Andersonia vastaan maaliskuussa 2021 UFC 259:ssa. Hän voitti ottelun ensimmäisessä erässä luovutusvoitolla. Nunesin piti puolustaa kääpiösarjan mestaruuttaan Julianna Peñaa vastaan UFC 265 -tapahtumassa, mutta alkuperäinen ottelu jouduttiin siirtämään Nunesin COVID-19-tartunnan takia. Mestaruusottelu käytiin lopulta UFC 269:ssa joulukuussa 2021. Peña voitti ottelun toisessa erässä. Peñan voiton todennäköisyys arvioitiin etukäteen pieneksi. Uusintaottelussa UFC 277:ssa Nunes voitti Peñan yksimielisellä päätöksellä.
Saavutukset

Kääpiösarjan mestaruus (kahdesti; puolustanut viisi)
Höyhensarjan mestaruus (kerran; puolustanut kahdesti)
UFC historian ensimmäinen naisottelija, joka on pitänyt hallussaan kahden eri painoluokan mestaruutta samanaikaisesti.
Illan suoritus (viidesti)
Saavutukset > Maininnat

2015 Elokuu kuukauden luovutusvoitto vs. Sara McMann
2018 Vuoden naisottelija
2018 Vuoden tyrmäys vs. Cris Cyborg
Astypálaian lentoasema

Astypálaian lentoasema (kreik. Κρατικός Αερολιμένας Αστυπάλαιας, Kratikós Aeroliménas Astypálaias, IATA: JTY, ICAO: LGPL, YPA: ΚΑΠΛ) on kansallinen lentoasema Astypálaian saarella Kreikassa.
Lentoasema sijaitsee saaren keskiosassa lähellä Análipsin kylää, noin 12 kilometriä koilliseen Astypálaian kylästä eli Chórasta. Lentokentän kiitotien pituus on 989 metriä ja leveys 30 metriä, ja se on rakennettu noin 50 metrin korkeudelle merenpinnasta laskettuna.
Arktinen keskus

Arktikum ulkoa
Arktinen keskus on Lapin yliopiston kansainvälinen tutkimuslaitos ja tiedekeskus, joka tutkii arktisen alueen kehitystä. Se tuottaa tutkimustietoa arktisesta ympäristöstä, yhteiskunnasta ja ilmastonmuutoksesta. Tutkimus on monitieteistä ja ilmiökeskeistä, ja tavoitteena on viestittää tutkimustuloksia suurelle yleisölle.
1989 perustettu Arktinen keskus sijaitsee Rovaniemellä Arktikum- talossa, jonka rakentamisessa on hyödynnetty lappilaisen luonnon antimia, kuten Lapin honkaa ja poronnahkaa. Arktikumin lasikattoinen 172 metriä pitkä käytävä osoittaa pohjoiseen ja tarjoaa puitteet erilaisten tilaisuuksien pitämiselle. Arktikumissa on Arktisen keskuksen tiedenäyttely ja kirjasto sekä Lapin maakuntamuseo.
Arktisen keskuksen monitieteinen tutkimus keskittyy ihmisen ja ympäristön vuorovaikutukseen. Kansainvälistä tutkimusta tehdään pohjoisen pallonpuoliskon arktisella, subarktisella ja boreaalisella vyöhykkeellä.
Tutkimustoiminnassa rakennetaan luonnontieteellisen ja yhteiskuntatieteellisen ympäristötutkimuksen uusia monitieteisiä ja tieteiden välisiä käytäntöjä.
Oikeustieteellistä vähemmistöjen ja pohjoisten alueiden tutkimusta tehdään omassa yksikössä, Pohjoisen ympäristö- ja vähemmistöoikeuden instituutissa. Arktinen keskus tarjoaa myös ympäristövaikutusten arviointipalvelua ja luontoselvitysten tekoa.
Tutkimukseen perustuva Muuttuva Arktis -tiedekeskusnäyttely valottaa arktisten alueiden nykypäivää ja tulevaisuutta kestävän matkailun näkökulmasta.
Keskusta johtaa Johanna Ikävalko.
Aiheesta muualla

Arktisen keskuksen kotisivut
Lapin yliopiston kotisivut
Arktikum-talon kotisivut, tietoa näyttelyistä ja aukioloajoista
Arizona and California Railroad

Arizona and California Railroad
Arizona & California Railroad (AAR-lyhenne: ARZC) on Yhdysvalloissa Mojaven autiomaassa, Arizonan ja Kalifornian osavaltioissa toimiva Class III-luokan rautatie. Rautatien rataverkko on noin 478 kilometrin pituinen, ja se on hankittu 1990-luvun alussa Atchison, Topeka and Santa Fe Railway -yhtiöltä, nykyiseltä BNSF Railwayltä. Yhtiön kotipaikka on Parker, Arizonan ja Kalifornian rajalla. Arizona and California Railroad on osa RailAmerica-konsernia.
Rataosat

Cadiz, CA (yhdysliikenneasema BNSF Railwayn kanssa) - Parker, AZ - Matthie, AZ, 306 km.
Matthie, A - Phoenix, AZ, 92 km, liikennöinti tapahtuu BNSF Railwayn omistamalla radalla.
Rice, CA - Blythe, CA - Ripley, CA, 80 km. Liikenne tällä radalla on toistaiseksi lakkautettu.
Aiheesta muualla

RailAmerica: Arizona and California Railroad (Arkistoitu – Internet Archive)
Baba

Baba voi tarkoittaa seuraavia:
baba, babka, venäläinen pääsiäiskakku
baba au rhum, rommilla kasteltu ranskalainen hiivakakku
Baba, vuori Makedoniassa
babat, baba-kiinalaiset, Malakan niemimaalla asuvia kiinalaisia
Baba, sumerilainen jumalatar
Henkilöitä > Baba sukunimenä

Abdul Rahman Baba (s. 1994), ghanalalainen jalkapalloilija
Ahmad Baba (1556–1627), länsisudanilainen lainoppinut ja elämäkertakirjailija
Ammo Baba (1934–2009), irakilais-assyrialainen jalkapalloilija ja valmentaja
Jaroslav Bába (s. 1984), tšekkiläinen korkeushyppääjä
Meher Baba (1894–1969), intialainen mystikko ja guru
Noriko Baba (s. 1977), japanilainen jalkapalloilija
Sathya Sai Baba (1926–2011), intialainen guru
Henkilöitä > Baba etunimenä

Baba Amte (1914–2008), intialainen aktivisti ja leprasairaiden hoitaja
Baba Diawara (s. 1988), senegalilainen jalkapalloilija
Baba Farid (1173–1266), punjabilainen muslimisaarnaaja, mystikko ja runoilija
Baba Lybeck (s. 1966), suomenruotsalainen toimittaja
Baba Rahman (s. 1994), ghanalainen jalkapalloilija
Baba Ramdev (s. 1965), intialainen joogaopettaja ja televisioguru
Baba Vanga (1911–1996), bulgarialainen selvänäkijä
Henkilöitä > Kuvitteellisia henkilöitä

Baba, hahmo indie-pulmapelissä Baba Is You
Ali Baba, Tuhannen ja yhden yön tarinoiden henkilö
Baba Jaga, slaavilaisen mytologian noita-akka.
| --- | --- |
: Tämä on täsmennyssivu, joka luettelee monimerkityksisen käsitteen eri merkitykset tai useita eri henkilöitä. Artikkelisivuja, joiden nimessä tai tekstissä lukee ”Baba”, voi hakea sivunnimihaulla, laajalla sivunnimihaulla tai tekstihaulla.
Badajozin lentoasema

Badajozin lentoasema (esp. Aeropuerto de Badajoz) (IATA: BJZ, ICAO: LEBZ) on lentoasema, joka sijaitsee 13 kilometrin päässä Badajozin kaupungista itään. Sitä käytti hieman alle 50 000 matkustajaa vuonna 2017.
Lentoasema jakaa kiitotiensä ja lennonjohtotorninsa viereisen Talavera la Realin lentotukikohdan kanssa.
Espanjan ilmavoimien Northrop F-5 Talavera la Realin lentotukikohdassa.
Lentoyhtiöt ja kohteet

Iberia, Air Nostrumin operoimana: Barcelona, Madrid-Barajas
Aiheesta muualla

Kuvia tai muita tiedostoja aiheesta Badajozin lentoasema Wikimedia Commonsissa
Badajozin lentoasema Aenan sivuilla (englanniksi, espanjaksi)
Espanjan lentoasemat
A Coruña
Albacete
Alicante
Almería
Asturia
Badajoz
Barcelona
Bilbao
Burgos
Castellón
Castellón-Costa Azahar
Ciudad Real
Córdoba
El Hierro
Fuerteventura
Girona
Granada
Huesca
Ibiza
Jerez
La Gomera
La Palma
La Seu d'Urgell
Lanzarote
Gran Canaria
León
Lleida
Logroño
Madrid-Barajas
Madrid-Cuatro Vientos
Madrid-Torrejón
Málaga
Melilla
Menorca
Murcia
Palma de Mallorca
Son Bonet
Pamplona
Reus
Sabadell
Salamanca
San Sebastián
Santander
Santiago de Compostela
Sevilla
Teneriffa pohjoinen
Teneriffa etelä
Valencia
Valladolid
Vigo
Vitoria
Zaragoza
Astypálaia (kylä)

| Astypálaia Αστυπάλαια |
| --- | --- |
 Astypálaian kylä.
 Astypálaia
 Koordinaatit: 36°32′53″N, 26°21′08″E 
Valtio:  Kreikka
Hajautetun hallinnon alue:  Egea
Alue:  Etelä-Egean saaret
Alueyksikkö:  Kálymnos
Kunta:  Astypálaia
Hallinto:  
 – Asutustyyppi:  kylä
 – Kallikrates-koodi:  6103000001
Väkiluku (2011):  1 055
Aikavyöhyke:  UTC+2
 – Kesäaika:  UTC+3
Infobox OKVirheellinen NIMI-arvo: 
Astypálaia (kreik. Αστυπάλαια; myös transl. Astypálea) eli Chóra (Χώρα) on Kreikan kylä, joka sijaitsee Astypálaian saarella. Se kuuluu hallinnollisesti Astypálaian kuntaan, Kálymnoksen alueyksikköön ja Etelä-Egean saarten alueeseen. Kylän väkiluku on 1 055 (vuonna 2011). Astypálaia on Astypálaian saaren pääkylä ja kunnan kuntakeskus.
Astypálaian satama.
Astypálaian kylä sijaitsee saaren kaakkoispuoliskon itärannikolla luonnonsatamalahden pohjukassa. Se on rakennettu kukkulan rinteelle. Antiikin aikana kukkula toimi Astypalaian kaupunkivaltion akropoliina eli linnavuorena. Nykyisin kukkulan huipulla on venetsialaisaikainen linna, joka tunnetaan nimellä Querinin linna. Linnassa on kaksi kirkkoa. Kylän rakennuskanta koostuu perinteisistä kykladisista valkoisista taloista. Kylän nähtävyyksiin kuuluu myös Astypálaian arkeologinen museo.
Astypálaian kylä on saaren pääsatama. Astypálaian lentoasema sijaitsee noin 12 kilometriä kylästä koilliseen.
Atlantismi

Kartta NATO-maista.
Atlantismi on aate, joka pyrkii läheiseen yhteistyöhön Länsi-Euroopan ja Pohjois-Amerikan maiden, erityisesti Kanadan ja Yhdysvaltain välillä varsinkin politiikkaa, taloutta ja puolustusta koskevissa asioissa. Tarkoituksena on pitää yllä osallistuvien maiden turvallisuutta ja suojella niitä yhdistäviä arvoja, ”demokratiaa, yksilönoikeuksia ja lakia.” Atlantismin kannattajaa kutsutaan atlantistiksi.
Naton taholta atlantismin on nähty tarjoavan sen jäsenmaille uuden ja positiivisemman kuvan.Atlantismi koki merkittäviä muutoksia 2000-luvun alussa terrorismin ja Irakin sodan valossa. Huolimatta transatlanttisen turvallisuusmaiseman suurista muutoksista atlantismin on nähty selvinneen erityisenä kansallisena turvallisuussuuntauksena Euroopan poliittisella areenalla ja Naton sisällä.
Nimi juontuu Atlantin valtamerestä, joka erottaa tai yhdistää kaksi maanosaa. Atlantismi on etäällä kontinentalismista.
Tunnettuja atlantisteja ovat Britannian entiset pääministerit Tony Blair ja Gordon Brown sekä Zbigniew Brzezinski ja Javier Solana. Nato on atlantistinen organisaatio ja F-35-hävittäjälentokone on atlantistinen projekti. Useilla Itä-Euroopan maiden, kuten Puolan ja Romanian, johtajilla on voimakkaita atlantistisia näkemyksiä.
Erään WikiLeaks-vuodon mukaan Suomi olisi tehnyt salaiset vaihtokaupat muun muassa Israelin kanssa YK:n turvallisuusneuvoston vaihtuvasta jäsenyydestä. Yhdysvaltain Helsingin-suurlähetystön tekemän raportin mukaan Suomi pyrkii hankkimaan ääniä eritoten YK:n pieniltä valtioilta. Raporttiin on lisätty loppukommentti, ettei ulkoministeri Alexander Stubbia sotkettaisi mihinkään YK-haihattelijaan: ”Huolimatta laskelmoidusta vetoomuksestaan pienille valtioille Stubb on vakaumuksellinen atlantisti.”
Atlantisia instituutteja

NATO
Taloudellisen yhteistyön ja kehityksen järjestö (OECD)
G-6/7/8
Atlantic Council
Maailmanpankki
Kansainvälinen valuuttarahasto
Australialainen elokuva

Kohtaus The Story of the Kelly Gang -elokuvasta.
Australialainen elokuva sai alkunsa vuonna 1906, jolloin ensi-iltansa sai The Story of the Kelly Gang, maailman ensimmäinen kokopitkä elokuva. Siitä lähtien Australiassa on tuotettu paljon elokuvia, joista useat ovat saaneet kansainvälistä tunnustusta. Moni australialainen elokuvantekijä ja näyttelijä on aloittanut uransa paikallisissa tuotannoissa, saanut tunnustusta, ja lähtenyt suurempiin elokuvakeskittymiin kuten Yhdysvaltoihin.
Ensimmäiset julkiset elokuvanäytökset pidettiin Australiassa lokakuussa 1896, noin vuosi siitä, kun Lumièren veljekset pitivät historian ensimmäisen elokuvanäytännön.
Kansainvälisesti tunnetuimpia australialaisia näyttelijöitä ovat muun muassa Errol Flynn, Peter Finch, Chris Hemsworth ja Margot Robbie.
Aiheesta muualla

Kuvia tai muita tiedostoja aiheesta Australialainen elokuva Wikimedia Commonsissa
Atlantropa

Atlantropa
Atlantropa oli saksalaisen arkkitehdin Herman Sörgelin (1885–1952) jättisuunnitelma rakentaa pato Gibraltarinsalmen poikki, jolloin Välimeren pinta laskisi ja saataisiin vesivoimaa, uutta maata ja Afrikkaan vettä, jolloin Saharan autiomaa voitaisiin ottaa viljelykäyttöön. Pato olisi yhdistänyt myös Euroopan ja Afrikan ja Atlantropa tarkoittikin yhdistynyttä Eurooppaa ja Afrikkaa. Padon rakennustöiden oli määrä vähentää myös työttömyyttä. Padolla ajateltiin olevan myös maailmanpoliittista merkitystä, koska se yhdistäisi valtioita ja edistäisi maailmanrauhaa. Sörgel esitti suunnitelmansa vuonna 1928 ja työskenteli sen parissa aina kuolemaansa saakka.
Suunnitelma oli utopistinen ja epärealistinen, eikä ympäristövaikutuksia otettu juurikaan huomioon. Suunnitelma herätti kuitenkin runsaasti kiinnostusta, mutta erityisesti Välimerenmaissa sitä vastustettiin, koska vedenpinnan laskeminen olisi johtanut satamakaupunkien uudelleenrakentamiseen ja veden pilaantumiseen. Natsit vastustivat suunnitelmaa, koska se oli liian rauhanomainen ja tekivät aiheesta jopa propagandafilmin.[lähde? ] Sodan jälkeen suunnitelma sai uutta tulta, ja Sörgel perusti erityisen Atlantropa-yliopiston viemään hanketta eteenpäin. Yliopisto jatkoi toimintaansa vielä Sörgelin kuoleman jälkeenkin, mutta 1950-luvun lopulla suunnitelma haudattiin lopullisesti. Eräänä syynä suunnitelman hautautumiseen oli se, että sodan jälkeen teknologisia ponnisteluja suunnattiin ydinenergian kehittämiseen ja sen rauhanomaiseen käyttöön.
Aiheesta muualla

Historiadokumentti Yle TV1:ssä 29. elokuuta 2007.lähde tarkemmin?
Michel Morales: Atlantropa – Der Traum vom neuen Kontinent aka. Der Größte Staudamm der Welt: Atlantropa – Geschichte einer deutschen Idee (2005). Dokumenttielokuva.
Dorset, Rolf: Atlantropa: Välimeren kuivatushanke Historianet.  10.02.2023. Viitattu 20.2.2023.
Ryne Sanborn

Ryne Sanborn (s. 3. helmikuuta 1989, Salt Lake City) on yhdysvaltalainen näyttelijä. Hänet tunnetaan parhaiten roolistaan Jason Crossina kolmessa High School Musical -elokuvassa. Lisäksi hän on näytellyt muutamassa muussa TV-tuotannossa.
Käännös suomeksi
Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista. 
Alkuperäinen artikkeli: en:Ryne Sanborn